**Adók módjára behajtandó köztartozások**

**Rövid leírás:**

Az adók módjára behajtandó köztartozások esetében az önkormányzati adóhatóság más szerv, illetve hatóság (kimutató) által nyilvántartott, esedékességi időben nem teljesített fizetési kötelezettségeit (tartozást) hajtja be megkeresésre.

**Eljárás:**

Magánszemély esetében az állandó lakóhely, tartózkodási hely szerint illetékes önkormányzat adóhatósága jár el.

A behajtási eljárás a kimutató szerv megkeresésére indul. Az adóhatóság a követelést nyilvántartásba veszi, majd fizetési felhívásban felhívhatja Adóst önkéntes teljesítésre. **Ha a tartozás megfizetése a felhívásban megadott esedékességig elmarad, Adóssal szemben az Adóhatóság végrehajtási eljárást indít.**

A végrehajtási eljárás addig folyik, ameddig:

1. tartozás megfizetésre kerül
2. végrehajtást kérő a megkeresését visszavonta, illetve az eljárás megszüntetését kérte

Ha az adók módjára behajtandó köztartozásra irányuló fizetési kedvezmény iránti kérelmet az adóhatósághoz terjesztik elő, akkor az adóhatóság a végrehajtási eljárás során érkezett kérelmet az adózás rendjéről szóló 2017. évi CL. törvény fizetési kedvezményekről szóló fejezetében foglaltak szerint bírálja el azzal, hogy a tartozást kizárólag a behajtást kérő előzetes hozzájárulása alapján mérsékelheti.

Az adóhatóság a mérséklésre irányuló kérelem egyidejű megküldése mellett felhívja a behajtást kérőt az előzetes hozzájárulásra vonatkozó nyilatkozat megtételére. A behajtást kérő a felhívásra 8 napon belül elektronikus úton nyilatkozik. Ha a behajtást kérő nem járul hozzá a tartozás mérséklésére irányuló kérelem elbírálása során a mérsékléshez, e nyilatkozata az adóhatóságot köti. Ha a behajtást kérő határidőn belül nem nyilatkozik, vagy a mérséklést nem ellenzi, vagy az adóhatóságot arról tájékoztatja, hogy a nyilatkozat megtételére nincs hatásköre, az adóhatóság a rendelkezésre álló információk alapján dönt.

Ha az adók módjára behajtandó köztartozásra irányuló fizetési kedvezmény iránti kérelmet a végrehajtás elrendelését követően a behajtást kérőhöz nyújtották be, akkor a behajtást kérő a kérelmet annak elbírálása érdekében – mérséklési kérelem esetén az előzetes hozzájárulásra vonatkozó nyilatkozatával egyidejűleg – haladéktalanul megküldi az adóhatóságnak.

**Végrehajtási költségek:**

A 49/2012. (XII. 28) NGM rendelet alapján az adóhatóságot a hatáskörébe tartozó végrehajtás foganatosításáért költségátalány illeti meg.

A **költségátalány** 5.000.- Ft, melyet végrehajtási cselekmény foganatosítása esetén kell felszámítani.

A költségátalány mellett hatóságunk foglalásonként 5.000 Ft költség minimumot számít fel.

A végrehajtási költségeket az adósnak kell megfizetnie.

**Jogorvoslat:**

A végrehajtási eljárás során az adóhatóság törvénysértő intézkedése vagy intézkedésének elmulasztása ellen az adós, a behajtást kérő, a behajtást kérő hatóság, illetve az, akinek a végrehajtás jogát vagy jogos érdekét sérti – a sérelmezett intézkedés vagy annak elmaradásának tudomására jutásától számított 15 napon belül – a végrehajtást foganatosító elsőfokú adóhatóságnál végrehajtási kifogást terjeszthet elő.

A végrehajtási kifogásban meg kell jelölni a sérelmezett intézkedést és azt, hogy a kifogást előterjesztő az intézkedés megsemmisítését vagy megváltoztatását milyen okból kívánja.

A végrehajtási kifogást a sérelmezett intézkedés vagy annak elmaradásától számított legfeljebb 6 hónapon belül lehet előterjeszteni.

Az elkésett, a nem a jogosulttól származó, valamint az intézkedés megsemmisítésének vagy megváltoztatásának okát nem tartalmazó végrehajtási kifogást tartalmazó kérelmet az elsőfokú adóhatóság visszautasítja.

A végrehajtást foganatosító adóhatóság a benyújtott végrehajtási kifogást az ügy összes iratával együtt annak beérkezésétől számított 15 napon belül felterjeszti a felettes adóhatósághoz, kivéve, ha a végrehajtást foganatosító adóhatóság a kifogásban foglaltaknak helyt ad, amelyről a végrehajtási kifogás előterjesztőjét tájékoztatja.

A végrehajtási kifogásról a végrehajtást foganatosító adóhatóság felettes szerve 15 napon belül dönt.

A felettes szerv a megtámadott intézkedést helybenhagyja, megváltoztatja, megsemmisíti vagy az adóhatóságot – az intézkedés jellegéhez viszonyítottan megfelelő határidő tűzésével – az elmulasztott intézkedés megtételére kötelezi.

**A végrehajtási kifogás illetékköteles**, melynek összege 5000 Ft, ezt a Budapest Főváros IX. ker. Ferencvárosi Önkormányzat K&H Banknál vezetett 10401196-00028997-00000009 számú államigazgatási illeték számlájára kell megfizetni.

**Jogszabály:**

Az adóhatóság által foganatosítandó végrehajtási eljárásokról szóló 2017. évi CLIII. törvény

**Ügyintézést végző szervezeti egység:**

Budapest Főváros IX. kerület Ferencvárosi Önkormányzat Adóiroda

Végrehajtási Csoport

1093 Budapest, Bakáts utca 8.

telefon: +36/1/215-1077/423

e-mail: adoiroda@ferencvaros.hu